Author: MZV SR

P r e d k l a d a c i a   s p r á v a

Dňa 22. apríla 2002 uskutočnil návštevu SR predseda krajinskej vlády Dolného Rakúska Erwin Pröll. Návšteva sa uskutočnila na pozvanie predsedu vlády SR M. Dzurindu, s ktorým okrem oficiálnych rokovaní spoločne navštívili hraničné priechody Moravský sv. Ján - Hohenau  a Záhorská Ves - Angern. E. Pröll sa stretol aj s podpredsedníčkou vlády SR pre európsku integráciu M. Kadlečíkovou a s predstaviteľmi Bratislavského a Trnavského VÚC a mesta Bratislava podpísal Dohodu o pracovnom programe rozvoja cezhraničnej spolupráce na r. 2002-2003. 

Predmetom rozhovorov dolnorakúskeho predsedu vlády so slovenskými partnermi boli otázky cezhraničnej spolupráce medzi SR a Dolným Rakúskom, problematika rozvoja dopravnej infraštruktúry, ako aj otázky integrácie SR do EÚ.

Počas stretnutí sa obe strany zhodli na tom, že vzťahy medzi SR a Rakúskom sú na veľmi dobrej úrovni, čím vytvárajú vhodné predpoklady pre intenzívnu spoluprácu vo všetkých oblastiach. Konštatovali, že vytvorenie lepších infraštruktúrnych podmienok ďalej zlepší podmienky cezhraničnej spolupráce medzi SR a Dolným Rakúskom, ktorej kapacity stále nie sú plne využité.